U eksploziji u Pakistanu poginulo osmoro, uključujući tri američka vojnika
Bomba postavljena kraj puta eksplodirala je dok su poginuli putovali na ceremoniju ponovnog otvaranja jedne ženske srednje škole obnovl
Pakistanski funkcioneri kažu da je među poginulima najmanje troje dece, a da je više od 60 ljudi povređeno. Bomba je eksplodirala u jednom selu u oblasti Donji Dir, u blizini doline Svat, za koju pakistanska vojska tvrdi da je uglavnom očišćena od ekstremista tokom prošlogodišnje ofanzive. U saopštenju američke ambasade u Islamabadu kaže se da pripadnici američkih oružanih snaga učestvuju u tekućim programima obuke, zajedno sa pripadnicima paravojnih snaga na severozapadu Pakistana. U istom saopštenju se kaže da su američki vojnici putovali u oblast Donji Dir kako bi prisustvovali inauguraciji tamošnje ženske škole. Pakistanski i američki funkcioneri osudili su taj napad. U Pakistanu zvanično nema stacioniranih američkih borbenih trupa. Američka pomoć severozapadnom Pakistanu delimično ima za cilj jačanje paravojnih snaga i poboljšanje lokalne civilne uprave kako bi se bolje suprotstavili Talibanima i uticaju Al-Kaide. U utorak, u napadima raketama ispaljenim sa, kako se veruje, američkih bespilotnih letelica na skrovišta ekstremista u plemenskoj oblasti Severni Vaziristan, ubijeno je najmanje 16 ljudi. Severni Vaziristan je poznat kao baza protalibanske grupe Hakani, koja se okrivljuje za napade preko granice na koalicione i avganistanske vojnike stacionirane u Avganistanu.